
২৩ এপ্রিল, ২০১৬

ঢাকার অতিথি
সুখী বৃষ্টির সজ্জন মানুষ
ফ্রান্সের ইসাবেলা বিশ্ব ঘোরেন। মানুষের কষ্টে কাঁদেন। বাংলাদেশের মানুষের জন্যও তাঁর অনেক মায়া। তাঁর সঙ্গে কথা বলতে গিয়েছিলেন এস এম জিয়াউল হক

সুখী বৃষ্টি ছবির একটি দৃশ্য
ড. ইসাবেলা আঁতুনেতের জন্ম ১৯৬৭ সালের ১৯ মে। ফ্রান্সের কান শহরে। ১৫ বছর বয়সে চলে যান অস্ট্র্রেলিয়ায়। উচ্চতর শিক্ষার জন্য আবার আসেন ফ্রান্সে ২০ বছর বয়সে। ভূগোলবিদ্যায় ডক্টরেট করেন ২০০০ সালে। সেবার তাঁর গবেষণার স্থান ছিল ইন্দোনেশিয়া। সাধারণ মানুষকে ঐক্যবদ্ধ করে মাছ চাষে অনুপ্রাণিত করেন। তাঁর কাজের গুরুত্বপূর্ণ মাধ্যম ভিডিও ক্যামেরা। তিনি শেষ তথ্যচিত্রটি বানিয়েছেন বাংলাদেশ বিষয়ে। ছবির নাম হ্যাপি রেইন, বাংলায় সুখী বৃষ্টি। ২০১৫ সালে প্যারিসে অনুষ্ঠিত ইউনাইটেড ন্যাশন ক্লাইমেট প্রোগ্রাম-২১ (ইউএন কপ-২১)-এ তাঁর হ্যাপি রেইন দেখানো হয়। সম্প্রতি ছবিটি দেখালেন বাংলাদেশেও।

কেমন আছেন?
ভালো, বাংলাদেশ আমার খুবই ভালো লাগে। একটা সময় ছিল, যখন বাংলাদেশ সম্পর্কে কিছুই জানতাম না। কিন্তু এখন এখানে এসে, এখানকার মানুষের সঙ্গে মিশে কাজ করার পর বুঝতে পেরেছি, এখানে করার অনেক কিছুই আছে। 
পৃথিবীর কোন কোন দেশে কাজ করেছেন?
সাংস্কৃতিক ভূগোল নিয়ে পড়াশোনার সুবিধার্থে আমাকে পৃথিবীর বিভিন্ন অঞ্চলে কাজ করতে হয়েছে। এশিয়ার মধ্যে বাংলাদেশ, ভুটান, ইন্দোনেশিয়া ও পাকিস্তানে কাজ করেছি। আফ্রিকার আইভরি কোস্ট, মরক্কো, সেনেগালসহ আরো কয়েকটি দেশে কাজ করেছি। মূলত এসব অঞ্চলের স্থানীয় মাছচাষ পদ্ধতি পর্যবেক্ষণ করি ও তা চলচ্চিত্রে ধারণ করি।
বাংলাদেশকে কাজের জায়গা হিসেবে বাছাই করলেন কিভাবে?
তখন আমি পাকিস্তানে মাছচাষ বিষয়ক একটি প্রকল্পে কাজ করছিলাম। জায়গাটা ছিল মরু অঞ্চল, পানির অনেক সমস্যা। পাকিস্তানের মানুষের কাছেই প্রথম বাংলাদেশের কথা শুনি। ওরা বলত, আহারে! ওখানে কত পানি। অনেক নদী। বাংলাদেশের জেলেদের কথাও বলতেন তাঁরা। ব্যবসার প্রয়োজনে অনেক পাকিস্তানি বাংলাদেশে আসে। এখানকার জেলেদের মাছ ধরার কৌশল এবং দক্ষতা দেখে তারা আমাকে অনুরোধ করে, আমি যেন বাংলাদেশ থেকে কিছু অভিজ্ঞ জেলে পাকিস্তানে নিয়ে আসি। পাকিস্তানের লোকদের মাছ ধরার কৌশল শেখানোর ব্যবস্থা করি। পাকিস্তানের যে স্বেচ্ছাসেবী প্রতিষ্ঠান আমাকে সহায়তা দিত, তাদের আমি বিষয়টি জানাই। কিন্তু তাদেরও ধারণা বেশি ছিল না। পরে আমি নিজেই আসার সিদ্ধান্ত নিই।

প্রতিবছর চীন, নেপাল, ভুটান ও ভারত থেকে আসা বিপুল পানি বাংলাদেশের ওপর দিয়ে বয়ে যায়। বর্ষা মৌসুমে অনেক নিচু এলাকা প্লাবিত হয়। গরিব চাষি তখন কৃষিকাজ করতে পারে না। অনেকে অলস সময় কাটায়। কারো কারো দিন কাটে অনাহারে। আমি ভাবলাম, মাছ চাষ কি এ সময় উপকারে আসতে পারে?  শিশুক নামের একটি স্বেচ্ছাসেবী প্রতিষ্ঠানের সঙ্গে যোগাযোগ হয় সে সময়। তারা স্থানীয় লোকদের নিয়ে সমিতি করে মাছ চাষের একটি প্রকল্প চালু করেছিল। তাদের সঙ্গে কুমিল্লার দাউদকান্দি গেলাম। দেখে খুশি হলাম যে স্থানীয় মানুষ পানিতে টইটম্বুর পুকুর ও নালাগুলোয় পুরোদমে মাছ চাষ করছে। প্রচুর বৃষ্টিতেও তারা দিশাহারা হয় না; বরং ঘের দিয়ে মাছ চাষ অব্যাহত রাখে। হ্যাপি রেইন ছবিতে আমি এই বিষয়গুলোই তুলে ধরেছি। ছবিটির কাজ চলেছে চার বছর।
বাংলাদেশের অন্য এলাকাগুলোয়ও এই প্রকল্প বাস্তবায়ন সম্ভব?
অবশ্যই সম্ভব। দাউদকান্দি প্রকল্প সার্থক হওয়ায় শিশুক আরো অনেক জেলায় প্রকল্পটি চালুর ব্যবস্থা করছে।
ভবিষ্যৎ পরিকল্পনা কী?
পৃথিবীর অনেক দেশের মানুষ বাংলাদেশকে ভালোভাবে জানে না। তাঁরা বাংলাদেশকে দুঃখের দেশ হিসেবেই চেনে। আমি বিশ্বকে দেখাতে চাই বাংলাদেশ আসলে সুখের দেশ। আমি বাংলাদেশে ‘শিকড়’ নামে একটি প্রকল্প হাতে নিচ্ছি। শিকড় কাজ করবে লোকসংগীত নিয়ে।

